**Informatīvais ziņojums**

**“Par 2020. gada 24.-25. septembra ārkārtas Eiropadomē izskatāmajiem jautājumiem”**

Š.g. 24.-25. septembrī notiks ārkārtas Eiropadome, kurā Latviju pārstāvēs ministru prezidents Arturs Krišjānis Kariņš. Covid-19 pandēmijas ietekmē ES darba kārtības jautājumi, kurus tika plānots skatīt marta un jūnija ES valstu un valdību vadītāju sanāksmē (Eiropadomē) netika diskutēti, tāpēc Eiropadomes prezidents Š.Mišels izsludinājis ārkārtas Eiropadomi. Darba kārtībā ir 2 jautājumu bloki: (1) ES Vienotais tirgus, rūpniecības politika un digitālie jautājumi; (2) ārējās attiecības – plānota stratēģiska diskusija par Turciju un diskusija par ES-Ķīnas attiecībām. Sagaidāms, ka ārējo attiecību blokā, ES valstu un valdību vadītāji diskutēs arī par situāciju Baltkrievijā un Krievijas opozīcijas politiķa A.Navaļnija saindēšanu.

**I ES Vienotais tirgus, rūpniecības politika un digitālie jautājumi**

*ES Vienotais tirgus un Rūpniecības politika*

Covid-19 krīzes sākumā ieviestie pasākumi vīrusa izplatības ierobežošanai apliecināja Vienotā tirgus trauslumu. Vienlaikus Covid-19 krīze atjaunoja un stiprināja kopēju izpratni par Vienotā tirgus nozīmi, dalībvalstu ciešo ekonomiku savstarpējo sasaisti un pienesumu ES tautsaimniecībai. ES ekonomiskās bāzes stiprināšanai, Eiropas Komisija (turpmāk - EK) š.g. 10. martā publicēja t.s. Marta pakotni. Sagaidāms, ka Eiropadome uzrunās iespējamos rīcības virzienus Vienotā tirgus noteikumu labākai ieviešanai un izpildei, īpaši attiecībā uz mazo un vidējo uzņēmumu (MVU) attīstību digitālas un ilgtspējīgas ES tautsaimniecības kontekstā, un diskutēs par ES industrijas izturētspēju.

*Digitālie jautājumi*

Covid-19 pandēmija ir izcēlusi nepieciešamību paātrināt digitālo pāreju. Šī pāreja būs kritiski svarīga Eiropas ekonomiskās atveseļošanā, lai nodrošinātu tehnoloģisko suverenitāti, globālo konkurētspēju, zaļo pāreju, darba vietu veidošanu un iedzīvotāju dzīves apstākļu uzlabošanu. Vienlaikus šai attīstībai jāsargā Eiropas vērtības un iedzīvotāju tiesības un drošība. Sagaidāms, ka Eiropadome atbalstīs ES digitālās stratēģijas priekšlikumus attiecībā uz datu telpu izveidi, mākoņdatošanas pakalpojumiem, 5G ieviešanu un kiberdrošību, mākslīgā intelekta jomas attīstību un Eiropas elektroniskās identifikācijas ietvara izveidošanu.

**II Ārējās attiecības**

*Turcija*

27.-28.augusta Gimnihas sanāksmē ES valstu ārlietu ministri vienojās līdz septembra Eiropadomei dialogā ar Turciju mazināt spriedzi Vidusjūras austrumos. Turcijas rīcība līdz šim bijusi provokatīva - urbšana pie Kipras krastiem, kā arī seismiskā izpēte strīdīgajos ūdeņos pie Grieķijas salām militāro kuģu pavadībā. Eiropadomē plānota stratēģiska diskusija par ES reakciju un tālāko politiku attiecībās ar Turciju.

*Ķīna*

14. septembrī plānota ES amatpersonu (EK prezidentes, Eiropadomes priekšsēdētāja un ES Padomes pārstāves - Vācijas kancleres A.Merkeles) videokonference ar Ķīnas prezidentu Sji (*Xi*). Eiropadomē plānots ES amatpersonu izklāsts par videokonferences rezultātiem.

*Baltkrievija*

Baltkrievijā turpinās demonstrācijas, bet valdošās elites attieksme pret demonstrantu prasībām nemainās. Pastiprinās neatkarīgo mediju interneta vietņu bloķēšana, tiek ierosinātas krimināllietas un konfiscēti datu nesēji. Notiek vēršanās pret streikojošajiem lielo rūpnīcu strādniekiem un streiku organizatoriem. Turpinās vēršanās pret Koordinācijas padomi un tās dalībniekiem. Eiropadomē sagaidāma diskusija par notikumu attīstību Baltkrievijā.

*Krievija*

20.augustā Omskas slimnīcā Krievijā ar saindēšanās pazīmēm tika nogādāts Krievijas opozīcijas politiķis A.Navaļnijs. Vācija, uz kuru 22.augustā ārstniecības nolūkos tika transportēts A.Navaļnijs, 2.septembrī paziņoja, ka A. Navaļnijs ticis saindēts ar “Novičok” grupas neiroparalītisku vielu. Eiropadomē sagaidāma diskusija par A.Navaļnija indēšanas gadījumu.

Latvijas nostāja:

**I ES Vienotais tirgus, rūpniecības politika un digitālie jautājumi**

*Vienotais tirgus un Rūpniecības politika*

* Piekrītam, ka pilnībā funkcionējošs Vienotais tirgus ir priekšnosacījums ekonomikas atjaunošanai pēc Covid krīzes un uzskatām, ka ES jābūt ambiciozai attiecībā uz Vienotā tirgus nākotni.

*Digitālie jautājumi*

* Atbalstām EK publiskotos priekšlikumus ES digitālajai stratēģijai un norādām, ka Covid-19 krīzes ekonomiskās sekas akcentējušas nepieciešamību virzīt ES digitālās stratēģijas iniciatīvas pēc iespējas ātrāk, lai nodrošinātu Eiropas ekonomisko atkopšanos.

**II Ārējās attiecības**

*Turcija*

* Turcija ir nozīmīga ES partnere, ar kuru svarīgi turpināt dialogu, lai meklētu attiecību normalizācijas iespējas un risinātu kopīgos izaicinājumus.

*Ķīna*

* ES attiecībās ar Ķīnu ir nepieciešams ievērot vienotu un principiālu nostāju, stingri aizstāvot kopējās vērtības un ekonomiskās intereses.

*Baltkrievija*

* Latvija atbalsta iespējami ātru individuālo ierobežojošo pasākumu noteikšanu pret personām, kuras vainojamas vēlēšanu rezultātu viltošanā un vardarbībā pret iedzīvotājiem.

*Krievija*

* Latvija nosoda ķīmisko ieroču izmantošanu. Šādas darbības ir pretrunā ar starptautisko tiesību normām un Krievijas starptautiskajām saistībām.

|  |  |
| --- | --- |
| Iesniedzējs: Ārlietu ministrs | E.Rinkēvičs |

Vīza: valsts sekretārs A. Pelšs

A.Butāne, 67015929

Aija.Butane@mfa.gov.lv